b'\n_START_ARTICLE_\nHiidensalmi\n_START_PARAGRAPH_\nHiidensalmi on Lohjan 4. kaupunginosa. Se sijaitsee Lohjan keskustasta pohjoiseen, Anttilan ja Roution kaupunginosien v\xc3\xa4liss\xc3\xa4. Routiosta kaupunginosan erottaa samanniminen salmi Lohjanj\xc3\xa4rvess\xc3\xa4. Kaupunginosia puolestaan yhdist\xc3\xa4\xc3\xa4 Hiidensalmen silta. Hiidensalmi alkaa etel\xc3\xa4ss\xc3\xa4 Karstuntien ja Tytyrinkadun risteyksest\xc3\xa4. Tytyrinkatu toimii Hiidensalmen ja Pappilan kaupunginosan rajana. L\xc3\xa4nness\xc3\xa4 Hiidensalmi rajautuu Pitk\xc3\xa4niemeen. Rajana toimii Lohjan satamarata ja Kiviniemenkatu._NEWLINE_Hiidensalmen tunnuksena oli vuosikymmenten ajan Lindbergin suvun omistama Hiidensalmen tuulimylly, joka kuitenkin purettiin 60-70-lukujen taitteessa. Mylly sijaitsi nykyisen Hiidensalmen sillan viereisen kallion laella. Hiidensalmessa on pieni, p\xc3\xa4\xc3\xa4osin rintamamiestaloista koostuva asuinalue. Suuri osa alueesta on maatalouden k\xc3\xa4yt\xc3\xb6ss\xc3\xa4. Alueella sijaitsee my\xc3\xb6s Tytyrin kaivoksen l\xc3\xa4jitysalue sek\xc3\xa4 veneiden talvis\xc3\xa4ilytysalue.\n_START_SECTION_\nHiidensalmen ideakilpailu\n_START_PARAGRAPH_\nLohjan kaupunki j\xc3\xa4rjesti syksyll\xc3\xa4 2005 yleisen ideakilpailun alueen suunnittelusta. Kilpailun tavoitteeksi asetettiin 100\xc2\xa0000 \xe2\x88\x92 200\xc2\xa0000 kerrosneli\xc3\xb6metrin lis\xc3\xa4ys ja 2\xc2\xa0000 \xe2\x88\x92 3\xc2\xa0000 uutta asukasta. Aluetta suunnitellaan toteutettavaksi 10\xe2\x80\x9315 vuoden kuluttua. Kilpailuun esitettiin 29 ehdotusta.'